text: 36-årig fængslet for at sætte ild til egen lejlighed
  03 august 2017 kl. 19.10
  Én fængslet og to stadig sigtede for brand i lejlighed i Sjællandsgade i Horsens onsdag aften.
  Retten i Horsens har fængslet en 36-årig mand i fire uger for at sætte ild til sin egen lejlighed i Sjællandsgade onsdag aften.
  En 37-årig mand og en 41-årig kvinde sigtes for det samme forhold. Dommeren valgte dog ikke at varetægtsfængsle dem, oplyser Sydøstjyllands Politi til TV SYD. 
  Under grundlovsforhøret ved Retten i Horsens, der varede mere end tre timer, valgte dommeren at varetægtsfængsle den 36-årige med en sigtelse for at bringe ejendommens andre beboere i fare ved at antænde sin lejlighed, skriver Horsens Folkeblad.
  Manden nægter sig skyldig og har kæret sin fængsling til Vestre Landsret.
  Det kom frem under retsmødet, at der er fundet to arnesteder i lejligheden - i køkkenet og i soveværelset.
  